**Беларуская мова**

**Тэма: Правапіс слоў з літарамі е, ё — я**

**Мэты:** працягваць назіранні за вымаўленнем галосных гукаў ***[о], [э]*** ў націскных складах, гука ***[а]*** замест ***[о], [э]*** ў ненаціскных складах; вучыць знаходзіць першы склад перад націскам; пазнаёміць з правапісам літары ***я*** замест літар ***е, ё*** ў першым складзе перад націскам; узбагачаць слоўнікавы запас навучэнцаў; выхоўваць уважлівыя адносіны да сваякоў.

**Ход урока**

**1. Арганізацыйны момант. Псіхалагічная падрыхтоўка да ўрока**

— Дзень добры, паважаныя сябры!

*Зімовы дзень, настрой бадзёры,*

*Запрашаю на ўрок беларускай мовы.*

— Паслухайце цудоўны верш Анатоля Грачанікава “Зіма”.

*Святлее неба парасон,*

*Сняжынак ціхі перазвон.*

*I дрэвы ў казачным убранні*

*Страсаюць іней з голля ўранні.*

*Бадзёрыць нас прыход зімы.*

*Святлее свет — святлеем мы.*

* Хто з вас любіць зіму?
* Чаму вы любіце зіму?

— Зіма запрашае нас ў цікавае і незвычайнае падарожжа. Мы станем крышку чараўнікамі. Паспрабуем стварыць цудоўны настрой сабе. Але Зіма вырашыла з самога пачатку выпрабаваць нас. У зімовае царства трапіць той, хто адгадае зімовыя загадкі.

**2. Моўная размінка**

Белым пухам замяло і палеткі, і сяло.

Мост праз рэчку хутка ляжа, а што гэта, хто адкажа? *(Зіма.)*

Прыгажуня колкая

Штогод прыходзіць к нам.

Лісты ў іголкі,

Завецца яна... *(елка)*.

Ён без фарбаў, без алоўка

Па акне малюе лоўка

Лапкі елак, пальмаў вецце...

Як жа той мастак завецца?

*(Мароз).*

Ляцяць птушкі без крыл,

На дрэвы садзяцца без ног.

*(Сняжынкі).*

Без голасу, а вые,

Без рук, а абрусы сцеле.

*(Мяцеліца).*

На вадзе родзіцца, а вады баіцца.

*(Лёд).*

—Малайцы. Працягнем нашу працу далей.

**3.** **Праверка дамашняга задання**

**Практыкаванне 249, с. 129**

— Праверым дамашняе заданне.

— Абмяняйцеся сшыткамі і праверце адзін у аднаго.

* Якія літары ў словах вы ўставілі замест кропак? Растлумачце іх напісанне.
* Ацаніце свайго сябра на лінейцы поспеху.

**4. Чыстапісанне**

— Зараз пакажам Зіме, як мы прыгожа, чыста, акуратна пішам у сшытках.

— Каб падрыхтаваць вашу руку да працы на ўроку, мы пачнём з хвілінкі чыстапісання.

***е ё я***

***снег сняжок лёд лядок***

—Пастаўце націск. Падкрэсліце ў словах літары *е, я, ё.*

—Сёння гэтыя галосныя будуць галоўнымі гераінямі нашага ўроку.

**5. Знаёмства з тэмай урока**

— Чараўніца Зіма прыгатавала для вас наступнае заданне.

— Сёння мы будзем працаваць над новым правілам. Яно таксама, як і папярэдняе правіла, існуе толькі ў беларускай мове.

**Фізкультхвілінка**

Устаньце, дзеткi, усмiхнiцеся,

За шчаслівы дзень учарашнi.

Зямлi нашай пакланіцеся.

Усе да сонца падцягнiцеся,

Улева, управа нахiлiцеся,

Вераценцам пакруціцеся.

Раз прысядзьце, два прысядзьце

за парты цiха сядзьце.

А для вашых вачанятак

Мы таксама знойдаем занятак.

(Гiмнастыка для вачэй.)

**6. Першаснае ўспрыманне новай тэмы . Работа па падручніку**

*Практыкаванне 250, с. 130*

—Прачытайце словы парамі. Пастаўце націск у словах першага слупка.

* Што заўважылі? Якія літары напісаны ў націскных складах?

— Пастаўце націск у словах другога слупка. Выдзеліце склад, які стаіць адразу перад націскам.

* Што заўважылі? ***(У гэтым першым складзе перад націскам замест галосных е, ё з'явілася галосная я.)***


***Работа з правілам***  *(Настаўнік чытае правіла)*

— Якая літара пішацца замест літар *е, ё* ў першым складзе перад націскам?

— Якая літара пішацца ў астатніх складах?

— Перачытайце правіла самастойна.

**Калектыўнае складанне схемы-апоры**



**7. Засваенне новых ведаў**

**Калектыўная работа**

* Разгледзьце схему на форзацы. З апорай на яе раскажыце правіла правапісу слоў з літарамі е,ё – я.

***Практыкаванне 252, с. 130***

— А зараз давайце паспрабуем прымяніць наша новае правіла на практыцы. Давайце прачытаем, што неабходна выканаць у практыкаванні.

— А як вы будзеце выбіраць, якую літару трэба ўставіць?

— Складаем план вашых дзеянняў.

*3* *кожным словам патрэбна працаваць па плане:*

1*.* Дзялю слова на склады.

2. Стаўлю націск.

3. Вызначаю першы склад перад націскам.

4. Вызначаю літару, якую патрэбна пісаць.

— Першы радок слоў — 1 рад, другі радок — 2 рад, трэці радок — 3 рад.

— Давайце праверым.

— Растлумачце выбар вашых літар.

— Малайцы! Працягваем нашу працу далей.

— Прыгажуня Зіма паслала да нас сваіх памочніц, якія будуць сачыць за вашай працай на ўроку.

*Мы вясёлыя пушынкі,*

*I сябруем мы з зімой.*

*Мы сняжынкі-балерынкі,*

*Мы танцуем танец свой.*

*Практыкаванне 253, с. 131*

—Прачытайце. Калі адбываюцца з'явы, апісаныя ў сказах? *(Зімой.)*

* Якія словы дапамаглі вам?

*Выбарачнае спісванне. (Адзін вучань каля дошкі, астатнія* — *у сшытках.)*

—Выпішыце выдзеленыя словы парамі, пастаўце ў іх націск. Падкрэсліце першы склад перад націскам.

**Самастойная работа**

*Практыкаванне 254, с. 131*

—Прачытайце прыказку. Чаму так гавораць?

*(Дзеці тлумачаць змест з апорай на жыццёвы вопыт.)*

— Спішыце. Падкрэсліце літары, якія ўставілі.

(*Праводзіцца ўзаемаправерка.)*

**8.** **Замацаванне**

— Якое самае любімае зімовае свята амаль у кожнага дзіцяці і дарослага? *(Новы год.)*

—А што з'яўляецца галоўным атрыбутам гэтага свята? *(Елка.)*

—На вуліцы зімой так холадна, што да нас сёння завітала яшчэ адна елачка.

*Практыкаванне 255, с. 132*

— Прачытайце верш. Растлумачце правапіс выдзеленых літар.

**Развіццё маўлення**

— Раскажыце, як ваша сям'я святкуе Новы год. Выкарыстайце для гэтага словы і спалучэнні слоў, прапанаваныя ў падручніку.

упрыгожваем ёлку

рыхтуем падарункі

ходзім ў госці

загадваем жаданні

весялімся

спяваем песні

падарункі Дзеда Мароза

*(Дзеці складаюць невялікае апавяданне пра святкаванне ў іх сям'і Новага года.)*

**9.** **Этап інфармавання аб дамашнім заданні**

*Практыкаванне 257, с. 133*

— Адгадайце загадку. Спішыце першы сказ. Устаўце літары *е, ё* або *я,* растлумачце іх правапіс. Запішыце слова-адгадку.

**10.** **Падвядзенне вынікаў**

— Раскажыце, з якім новым правілам пазнаёміліся?

* Якая літара пішацца замест літар *е, ё* ўпершым складзе перад націскам?
* Якая літара пішацца ў астатніх складах?
* Прывядзіце прыклады.

**11.** **Рэфлексія. Ацэньванне**

— На працягу ўсяго ўроку мы з вамі падарожнічалі з чараўніцай Зімой. У вас на партах ляжаць рознакаляровыя алоўкі і сняжыначкі-пушыначкі.

— Калі вы пра сябе сёння можаце сказаць: “Я ўсё добра зразумеў і магу ісці далей” - размалюйце сняжынку ў *блакітны* колер.

* Калі: “Я ўсё добра зразумеў, але мне трэба быць больш уважлівым” - у *жоўты*.

— I калі: “Мне трэба яшчэ раз усё паўтарыць” — у *чырвоны*.

— А зараз прычапіце свае сняжынкі на дошку і паглядзіце, якая цудоўная зімовая казка ў нас атрымалася.